Up-1039/07
Datum: 2007-07-13T00:00:00.000+02:00
ecli: ECLI:SI:USRS:2007:Up.1039.07
vrsta: posamični akt
zadeva: ustavna pritožba
objavljeno: Neobjavljeno | 13.07.2007
dokument: US27769
akt: Ustavna pritožba zoper sklep Višjega delovnega in socialnega sodišča št. Psp 1045/2006 z dne 17. 1. 2007 ter zaradi kršitve pravice do sojenja brez nepotrebnega odlašanja
resitev: zavrženje
izrek: Ustavna pritožba zoper sklep Višjega delovnega in socialnega sodišča št. Psp 1045/2006 z dne 17. 1. 2007 ter zaradi kršitve pravice do sojenja brez nepotrebnega odlašanja se zavrže.
stavek: Ustavno sodišče zavrže ustavno pritožbo, če zoper izpodbijani posamični akt niso izčrpana vsa redna in izredna pravna sredstva. Ustavno sodišče zavrže ustavno pritožbo, ki je vložena neposredno zoper ravnanje ali opustitev dolžnega ravnanja sodišča.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.
5.3.13 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31).
podlaga: Člen 23.1, Ustava [URS] 
Člen 50.1, 55.1, 55.1.2, Zakon o Ustavnem sodišču [ZUstS]
datum_vloge: 2007-03-14T23:00:00.000Z
datum_odlocitve: 2007-07-12T22:00:00.000Z

# Up-1039/07-7

13. 7. 2007

---

## SKLEP

Ustavno sodišče je v postopku za preizkus ustavne pritožbe A. A. iz Ž. na seji senata 10. julija 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba zoper sklep Višjega delovnega in socialnega sodišča št. Psp 1045/2006 z dne 17. 1. 2007 ter zaradi kršitve pravice do sojenja brez nepotrebnega odlašanja se zavrže.

## OBRAZLOŽITEV

Pritožnica vlaga ustavno pritožbo zoper v izreku navedeno sodno odločbo, s katero je Višje delovno in socialno sodišče zavrnilo njeno pritožbo in potrdilo odločitev sodišča prve stopnje o zavrženju revizije. Zatrjuje kršitev 22., 23. in 25. člena Ustave, ker sodišče njene revizije ne pošlje v obravnavanje in odločanje Vrhovnemu sodišču. Ustavnemu sodišču predlaga, naj ji zaradi navedenih kršitev prisodi denarno odškodnino v znesku 5.000 EUR. V zvezi z njeno zahtevo za obnovo postopka z dne 4. 3. 2007 pa Ustavnemu sodišču predlaga, naj odredi prednostno reševanje te zadeve, z določitvijo 30 dnevnega roka, skladno s četrtim odstavkom 375. člena Zakona o pravdnem postopku (Uradni list RS, št. 26/99 in nasl. – ZPP).

Ustavno sodišče je vpogledalo v sodni spis v pritožničini zadevi. Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa pravna sredstva. Po tretjem odstavku 384. člena ZPP, ki se skladno z 19. členom Zakona o delovnih in socialnih sodiščih (Uradni list RS, št. 2/04 in nasl. – ZDSS-1) uporablja v obravnavanem socialnem sporu, je revizija vselej dopustna zoper sklep, s katerim je sodišče druge stopnje potrdilo sklep sodišča prve stopnje, da se revizija zavrže. Ker zoper odločbo Višjega delovnega in socialnega sodišča ustavna pritožba ni dovoljena, jo je Ustavno sodišče zavrglo.

Pritožnica uveljavlja tudi kršitev pravice do sojenja brez nepotrebnega odlašanja iz prvega odstavka 23. člena Ustave in zahteva iz tega naslova povračilo škode v višini 5.000 EUR. Od 1. 1. 2007 ureja varstvo te pravice Zakon o varstvu pravice do sojenja brez nepotrebnega odlašanja (Uradni list RS, št. 49/06 – ZVPSBNO). Glede na to, da Ustavno sodišče ni pristojno presojati morebitnih kršitev človekovih pravic, ki nastanejo neposredno z ravnanjem ali opustitvijo dolžnega ravnanja sodišča in s tem povezano morebitno škodo, je bilo treba ustavno pritožbo tudi v tem delu zavreči.

Ker predmet te ustavne pritožbe ni odločitev sodišča o obnovi postopka, se Ustavnemu sodišču ni bilo treba opredeljevati do predlogov pritožnice v zvezi s tem postopkom.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS, prvega odstavka 55. člena v zvezi s prvim odstavkom 50. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

Milojka Modrijan